CELEX: 62016CN0042
Language: lv
Date: 2016-01-26 00:00:00
Title: Lieta C-42/16: Prasība, kas celta 2016. gada 26. janvārī – Eiropas Komisija/Somijas Republika

4.4.2016   
            
            
               LV
            
            
               Eiropas Savienības Oficiālais Vēstnesis
            
            
               C 118/12
            
         Prasība, kas celta 2016. gada 26. janvārī – Eiropas Komisija/Somijas Republika
   (Lieta C-42/16)
   (2016/C 118/15)
   Tiesvedības valoda – somu
   
      Lietas dalībnieki
   
   
      Prasītāja: Eiropas Komisija (pārstāvji – J. Hottiaux un I. Koskinen)
   
      Atbildētāja: Somijas Republika
   
      Prasītājas prasījumi:
   
   
               —
            
            
               atzīt, ka izsniedzot tādu transportlīdzekļa vadītāja apliecību dublikātus, kuru derīguma termiņš beidzas 2033. gada 18. janvārī, Somijas Republika nav izpildījusi Eiropas Parlamenta un Padomes 2006. gada 20. decembra Direktīvas 2006/126/EK par vadītāju apliecībām (1) 1. pantā un 7. panta 2. punktā paredzētos pienākumus, un ka, nepievienojoties ES vadītāju apliecību tīklam, tā nav izpildījusi Direktīvas 2006/126/EK 7. panta 5. punkta d) apakšpunktā paredzētos pienākumus;
            
         
               —
            
            
               piespriest Somijas Republikai atlīdzināt tiesāšanās izdevumus.
            
         
      Pamati un galvenie argumenti
   
   Viens no Direktīvas 2006/126/EK galvenajiem mērķiem esot vadītāju apliecību drošības paaugstināšana. Piemērojot direktīvā paredzētos termiņus, šis mērķis varot tikt īstenots, un, izdodot apliecības, varot tikt piemēroti jaunākie pasākumi, lai novērstu viltojumus un sasniegtu direktīvā paredzētos ceļu satiksmes drošības mērķus. Direktīvas 2006/126/EK 1. pantā esot noteikta [transportlīdzekļa] vadītāja valsts apliecības ieviešana atbilstoši I pielikumā aprakstītajam Kopienas paraugam. Direktīvas 7. panta 1. punktā esot regulētas vadītāja apliecībām piemērojamās prasības, un Direktīvas 7. panta 2. punktā esot noteikts no 2013. gada 19. janvāra izsniegtu vadītāja apliecību derīguma termiņš. Somijā pēc 2013. gada 19. janvāra izsniegtu vadītāja apliecību dublikātu derīguma termiņš varot būt daudz ilgāks nekā paredzēts Direktīvas 2006/126/EK 7. panta 2. punkta a) un b) apakšpunktā.
   Saskaņā ar Direktīvas 2006/126/EK 7. panta 5. punkta d) apakšpunktu dalībvalstīm būtu jāizmanto ES vadītāju apliecību tīkls, kad tas sāk darboties. ES vadītāju apliecību tīkls (RESPER) esot izveidots un darbību sācis 2013. gada 19. janvārī. Tā kā Somija neesot pievienojusies ES vadītāju apliecību tīklam (RESPER), šajā tīklā neesot iespējams pārbaudīt, vai vadītāja apliecības izsniegšanas nosacījumi esot izpildīti. Citas dalībvalstis nevarot kopā ar Somiju pārbaudīt vadītāja apliecības izsniegšanas nosacījumu izpildi, ne arī ar Somiju apmainīties ar informāciju, izmantojot šo tīklu. Tādēļ ar Somiju neesot iespējams veikt Direktīvas 2006/126/EK 15. pantā paredzēto informācijas apmaiņu, izmantojot ES vadītāju apliecību tīklu.
   
      (1)  OV L 403, 18. lpp.